Document ID: 32014D0350

KOMISSION PÄÄTÖS,
annettu 5 päivänä kesäkuuta 2014,
ekologisista arviointiperusteista EU-ympäristömerkin myöntämiseksi tekstiilituotteille
(tiedoksiannettu numerolla C(2014) 3677)
(ETA:n kannalta merkityksellinen teksti)
(2014/350/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
on kuullut Euroopan unionin ympäristömerkintälautakuntaa,
sekä katsoo seuraavaa:
(1)
Asetuksen (EY) N:o 66/2010 nojalla EU-ympäristömerkki voidaan myöntää tuotteille, joilla on koko elinkaarensa aikana vähemmän haitallisia vaikutuksia ympäristöön.
(2)
Asetuksessa (EY) N:o 66/2010 säädetään, että erityiset ympäristömerkin arviointiperusteet vahvistetaan tuoteryhmittäin.
(3)
Komission päätöksessä 2009/567/EY (2) on vahvistettu tekstiilituotteita koskevat ekologiset arviointiperusteet ja niihin liittyvät arviointi- ja todentamisvaatimukset, jotka ovat voimassa 30 päivään kesäkuuta 2014 asti.
(4)
Jotta voidaan ottaa paremmin huomioon tämän tuoteryhmän markkinoiden nykytilanne ja tällä välin tapahtuneet innovaatiot, pidetään asianmukaisena muuttaa tuoteryhmän soveltamisalaa ja vahvistaa tarkistetut ekologiset arviointiperusteet.
(5)
Arviointiperusteiden tavoitteena on ensisijaisesti tunnistaa tuotteet, joilla on koko elinkaarensa aikana vähemmän haitallisia vaikutuksia ympäristöön tietyin parannuksin niin, että niiden raaka-aineet on tuotettu kestävämmillä maatalouden ja metsätalouden muodoilla, niiden valmistuksessa on käytetty raaka-aineita ja energiaa tehokkaammin, niiden valmistuksessa on käytetty puhtaampia ja vähemmän saastuttavia menetelmiä, niiden valmistuksessa on käytetty vähemmän vaarallisia aineita ja ne on suunniteltu ja määritelty korkealaatuisiksi ja kestäviksi. EU-ympäristömerkin tekstiilituotteille myöntämistä koskevat perusteet on määritetty edellä mainittujen näkökohtien osalta, ja tuotteita, joiden suorituskyky näiden näkökohtien osalta on tavanomaista parempi, on syytä suosia. Tästä syystä on perusteltua vahvistaa EU-ympäristömerkin arviointiperusteet tuoteryhmälle ’tekstiilit’.
(6)
Tarkistettujen perusteiden sekä niihin liittyvien arviointi- ja todentamisvaatimusten olisi oltava voimassa neljä vuotta tämän päätöksen tekemisestä ottaen huomioon tämän tuoteryhmän innovointisykli.
(7)
Sen vuoksi päätös 2009/567/EY olisi korvattava tällä päätöksellä.
(8)
Tuottajille, joiden tuotteille on myönnetty tekstiilituotteita koskeva EU-ympäristömerkki päätöksessä 2009/567/EY vahvistettujen perusteiden mukaisesti, on myönnettävä siirtymäkausi, jotta niillä olisi riittävästi aikaa mukauttaa tuotteensa tarkistettujen perusteiden ja vaatimusten mukaisiksi.
(9)
Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
1. Tuoteryhmään ’tekstiilituotteet’ kuuluvat:
a)
Tekstiilivaatteet ja -asusteet: vaatteet ja asusteet, joissa on vähintään 80 painoprosenttia tekstiilikuituja kudotun kankaan, kuitukankaan tai neuloksen muodossa.
b)
Sisustustekstiilit: sisäkäyttöön tarkoitetut tekstiilituotteet, joissa on vähintään 80 painoprosenttia tekstiilikuituja kudotun kankaan, kuitukankaan tai neuloksen muodossa.
c)
Kuidut, langat, kankaat ja neulokset: jotka on tarkoitettu käytettäväksi tekstiilivaatteissa ja -asusteissa tai sisustustekstiileissä, mukaan lukien verhoilukankaat ja patjakankaat ennen lopputuotteessa olevien vuorausten ja käsittelyiden lisäämistä.
d)
Muista kuin tekstiilikuiduista valmistetut osat: vetoketjut, napit ja muut tuotteeseen lisätyt tarvikkeet. Kalvot, pinnoitteet ja laminaatit.
e)
Siivoustuotteet: kudotut tai kuitukankaat, jotka on tarkoitettu pintojen puhdistukseen kuivana tai kosteana sekä keittiötarvikkeiden kuivaamiseen.
2. Tuoteryhmään ’tekstiilituotteet’ eivät kuulu seuraavat tuotteet:
a)
tuotteet, jotka on tarkoitettu kertakäyttöisiksi;
b)
lattiapäällysteet, joista on säädetty komission päätöksessä 2009/967/EY (3)
c)
kankaat, jotka ovat osa ulkokäyttöön tarkoitettua rakennetta.
3. Tuoteryhmään eivät kuulu pukineet, kankaat ja kuidut, jotka sisältävät jotain seuraavista:
a)
sähkölaitteita, jotka ovat sähkövirtapiirin kiinteä osa;
b)
laitteita tai imeytettyjä aineita, jotka on suunniteltu aistimaan ympäristöolosuhteiden muutoksia tai reagoimaan niihin.
2 artikla
Tässä päätöksessä tarkoitetaan
a)
’tekstiilikuiduilla’ luonnonkuituja, synteettisiä kuituja ja selluloosamuuntokuituja;
b)
’luonnonkuiduilla’ puuvillaa ja muita luonnonsiemenkuituja, pellavaa ja muita runkokuituja, villaa ja muita eläinkuituja;
c)
’synteettisillä kuiduilla’ akryylia, elastaania, polyamidia, polyesteria ja polypropeenia;
d)
’selluloosamuuntokuiduilla’ lyocelia, modaalia ja viskoosia.
3 artikla
’Tekstiilivaatteiden ja -asusteiden’ sekä ’sisustustekstiilien’ tekstiilikuitujen osuutta laskettaessa ei tarvitse huomioida tämän päätöksen soveltamisalaan kuuluvista kuiduista valmistettuja täytteitä, vuorauksia, pehmusteita, kalvoja ja pinnoitteita.
4 artikla
Täyteaineiden, joita ei ole valmistettu tekstiilikuiduista, on oltava liitteessä vahvistetun arviointiperusteen 10 apuaineita, pinta-aktiivisia aineita, biosidejä ja formaldehydejä koskevien rajoitusten mukaisia.
5 artikla
Asetuksen (EY) N:o 66/2010 mukaiset EU-ympäristömerkin arviointiperusteet tuotteelle, joka kuuluu tämän päätöksen 1 artiklassa määriteltyyn tuoteryhmään ’tekstiilituotteet’, sekä arviointiperusteisiin liittyvät arviointi- ja todentamisvaatimukset, on vahvistettu liitteessä.
6 artikla
Liitteessä vahvistetut perusteet ja niihin liittyvät arviointivaatimukset ovat voimassa neljän vuoden ajan tämän päätöksen antamisesta.
7 artikla
Hallinnollisia tarkoituksia varten tuoteryhmälle ’tekstiilituotteet’ annetaan tunnusnumero ”016”.
8 artikla
Kumotaan päätös 2009/567/EY.
9 artikla
1. Tuoteryhmään ’tekstiilituotteet’ kuuluvia tuotteita koskevat ympäristömerkkihakemukset, jotka on toimitettu kahden kuukauden kuluessa tämän päätöksen antamisesta, voivat perustua joko päätöksessä 2009/567/EY tai tässä päätöksessä vahvistettuihin arviointiperusteisiin. Hakemuksia arvioidaan niiden arviointiperusteiden mukaisesti, joihin ne perustuvat.
2. Päätöksessä 2009/567/EY vahvistettujen arviointiperusteiden nojalla myönnettyjä EU-ympäristömerkkilisenssejä voidaan käyttää 12 kuukauden ajan tämän päätöksen antamispäivästä.
10 artikla
Tämä päätös on osoitettu kaikille jäsenvaltioille.
Tehty Brysselissä 5 päivänä kesäkuuta 2014.

Labels: 3
7
1
20